Topholdet Vejle var for stor en mundfuld for FC Hjørring påskesøndag.

Hjørring måtte tage hjem fra opgøret mod Vejle Boldklub Kolding med et 2-0 nederlag i bagagen. Alligevel var cheftræner Søren Kusk ikke udelukkende utilfreds med sit holds præstationer: - Vi er for dårlige med bolden i dag. Vi bliver for let stressede i perioder og kommer ikke til de store chancer. Der skal vi blive bedre, når vi møder de hold, som er aggressive. Vi får ikke skabt den ro i vores spil, som jeg synes, vi har haft i perioder, og som er vigtig for os, siger Kusk til bold.dk. - Defensivt står vi okay. De kommer dybest set ikke til en chance i de første 75 minutter udover de to på standardsituationer, som de laver mål på. Så er det selvfølgelig også irriterende, at de scorer på to dødbolde, hvor vi burde være klar. Det er noget, vi skal kigge på, hvordan vi gør de situationer bedre, fortsætter han. Næste opgave for nordjyderne er torsdag ude mod Brønshøj.